Súhrnný prehľad

Posúdenie vplyvu návrhu nariadenia Európskeho parlamentu a Rady, ktorým sa mení nariadenie č. 469/2009 o dodatkovom ochrannom osvedčení pre liečivá

A. Potreba konať

Prečo? Aký problém sa rieši?

Problém súvisí s existenciou režimu EÚ [nariadenie (ES) č. 469/2009] týkajúceho sa dodatkového ochranného osvedčenia (SPC) pre liečivá, ktorý bol zavedený v roku 1992 a poskytuje dodatočnú ochranu farmaceutických výrobkov (podobnú patentovej ochrane) na základe povolenia na uvedenie výrobku na trh, a to na obdobie 5 rokov po skončení platnosti patentu (5,5 roka v prípade udelenia predĺženia pre lieky na pediatrické použitie). Dodatkové ochranné osvedčenie je síce veľmi výhodné pre svojho majiteľa, ale systém SPC má v súčasnosti (v dôsledku významných zmien na farmaceutickom trhu) nežiaduce vedľajšie účinky z hľadiska konkurencieschopnosti výrobcov generických a/alebo biologicky podobných liekov so sídlom v EÚ. Hlavné problémy: 1. v období platnosti SPC nemôžu vyrábať generické a biologicky podobné lieky určené na vývoz do tretích krajín, v ktorých ochrana skončila a 2. bezprostredne po skončení platnosti SPC nie sú pripravení na uvedenie generických a biologicky podobných liekov na trh v EÚ. Výrobcom generických a biologicky podobných liekov so sídlom v EÚ tak hrozí riziko premeškania významných vývozných príležitostí a kľúčového počiatočného obdobia z hľadiska vstupu na trh v členských štátoch, a to v čase, keď sa otvárajú rozsiahle nové príležitosti (z dôvodu skončenia platnosti veľkého množstva patentov po roku 2020). Ak sa v súčasnosti neprijmú žiadne opatrenia, európskym výrobcom hrozí riziko, že premeškajú významné príležitosti, čo následne negatívne ovplyvní pracovné miesta, pacientov (zvýšená závislosť od dodávok z dovozu, vyššie ceny pre obmedzenú konkurenciu), ako aj výskum biologicky podobných liekov.

Čo sa od tejto iniciatívy očakáva?

Účelom iniciatívy je obnoviť rovnaké podmienky pre výrobcov generických a biologicky podobných liekov so sídlom v EÚ a výrobcov so sídlom v tretích krajinách, čím by sa zvýšila konkurencieschopnosť európskych výrobcov a celého európskeho hospodárstva a zároveň by sa zachovala súčasná vysoká úroveň ochrany práv duševného vlastníctva v EÚ. Názory na presný rozsah výhod iniciatívy sa líšia, odhaduje sa však, že plánované riešenie (zavedenie vývoznej výnimky, porovnaj nižšie) by mohlo viesť k čistému dodatočnému zvýšeniu predaja farmaceutických výrobkov vyrobených v EÚ o 0,6 mld. EUR až 1 mld. EUR ročne (údaje boli vypočítané na základe vzorky predstavujúcej 32 % príslušných liekov). Iniciatíva by bola prínosná aj pre pacientov (po skončení platnosti SPC by rýchlejšie získali prístup k cenovo dostupnejším liekom), ako aj pre zdravotnícke systémy a potvrdila by postavenie EÚ ako centra farmaceutickej inovácie, predovšetkým v sektore biologicky podobných liekov.

Aká je pridaná hodnota opatrení na úrovni EÚ?

Len opatrenia na úrovni EÚ budú efektívne. Opatrenia na úrovni členských štátov sú možné (v menšej miere boli vyskúšané národné riešenia založené na dobrovoľných dohodách, ukázalo sa však, že nie sú efektívne), boli by však v rozpore s hlavným cieľom nariadenia č. 469/2009, ktorým je vytvoriť jednotný režim na vnútornom trhu. Okrem toho v platnom nariadení je prísne obmedzená možnosť jednostranného riešenia identifikovaných problémov jednotlivými členskými štátmi.

B. Riešenia

Aké legislatívne a nelegislatívne možnosti politiky sa zvažovali? Je niektorá z možností uprednostňovaná? Prečo?

Zvažovalo sa niekoľko možností. Niektoré možnosti boli zamietnuté už v začiatočnej fáze, a to i) spoľahnúť sa na (súčasné) snahy Únie presvedčiť medzinárodných partnerov, aby zosúladili svoje režimy ochrany práv duševného vlastníctva s režimom EÚ; ii) rozšíriť Bolarovu výnimku; iii) zaviesť nové systémy licenčných opatrení ad hoc a iv) skrátiť maximálnu platnosť SPC. Zvažované možnosti zahŕňajú okrem možnosti zachovania súčasného stavu tiež právne nezáväzný prístup (podporu dobrovoľných dohôd iniciovaných farmaceutickým priemyslom); zavedenie výrobnej výnimky len na vývozné účely a/alebo na účely vývozu a vytvorenia skladových zásob a zavedenie výrobnej výnimky sprevádzanej bezpečnostnými opatreniami. Zvažovalo sa niekoľko časových možností nadobudnutia účinnosti uvedenej výnimky. Uprednostňovanou možnosťou je zmeniť súčasný režim SPC [nariadenie (ES) č. 469/2009] a zaviesť výnimku umožňujúcu výrobu generických/biologicky podobných liekov v EÚ počas platnosti SPC na vývozné účely. V záujme zaručenia vyváženého prístupu, lepšej ochrany majiteľov SPC v EÚ a transparentnosti by bolo potrebné pripojiť k výnimke rôzne bezpečnostné opatrenia, ako sú požiadavky na označovanie a informovanie. Pokiaľ ide o umožnenie dodávok liekov na trh EÚ krátko po skončení platnosti SPC, výrobcovia, ktorí využijú túto vývoznú výnimku, by boli do určitej miery pripravení aj na vstup na trh EÚ „deň po skončení platnosti SPC“, keďže by mali k dispozícii prevádzkyschopné výrobné kapacity.

Kto podporuje ktorú možnosť?

Výrobcovia generických a biologicky podobných liekov so sídlom v EÚ a do určitej miery aj skupiny pacientov a zainteresované strany z odvetvia zdravotníctva podporujú uprednostňovanú možnosť. Majitelia SPC („výrobcovia originálnych liekov“) podporujú zachovanie súčasného stavu, keďže sa obávajú ďalšej konkurencie na vývozných trhoch (zo strany výrobcov generických/biologicky podobných liekov so sídlom v Únii) a zvýšeného porušovania práv duševného vlastníctva. Pokiaľ ide o konkurenciu zo strany výrobcov so sídlom v EÚ, je potrebné uviesť, že výnimka by mohla viesť k miernemu poklesu predaja niektorých liekov, tento pokles by však významne vyvážili očakávané výhody, ktoré návrh prinesie. Konkurencia by sa okrem toho mohla zvýšiť kedykoľvek, a to zo strany výrobcov so sídlom mimo Únie. Pokiaľ ide o častejšie porušovanie práv duševného vlastníctva, je potrebné uviesť, že uprednostňovaná možnosť zahŕňa rôzne opatrenia, ktoré zabránia nezákonnému uvedeniu liekov na trh a že tieto opatrenia by boli prínosné aj pre majiteľov SPC. Niektoré členské štáty vyjadrili v rámci verejnej konzultácie podporu pre vývoznú výnimku a žiadny členský štát sa výslovne nepostavil proti nej. Väčšina členských štátov zastávala názor, že by navrhovanú iniciatívu mohli podporiť pod podmienkou predloženia presvedčivého dôkazu o čistom hospodárskom vplyve. Európsky parlament v niekoľkých uzneseniach zdôraznil, že podporuje uprednostňovanú možnosť.

C. Vplyvy uprednostňovanej možnosti

Aké sú výhody uprednostňovanej možnosti (prípadne hlavných možností, ak sa žiadna konkrétna možnosť neuprednostňuje)?